KLASA: UP/I-034-01/24-01/32

URBROJ: 711-02-01/02-2024-4

Zagreb, 03. srpnja 2024.

**GORAN SLAVUJEVIĆ**

**predsjednik Uprave trgovačkog društva KOMUNELA d.o.o.**

**Predmet: GORAN SLAVUJEVIĆ, predsjednik Uprave trgovačkog društva KOMUNELA d.o.o.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 03. srpnja 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 05. travnja 2024.g. zaprimilo neanonimnu prijavu u kojoj se u bitnom navodi da se na natječaj za dodjelu dozvola na pomorskom dobru u Gradu Umagu javilo trgovačko društvo KOMUNELA d.o.o. koje je u vlasništvu Grada Umaga. Prijavitelj ističe kako je predsjednik Uprave navedenog društva obveznik Goran Slavujević te da se radi o sukobu interesa jer se tvrtka koja je u 100% vlasništvu Grada Umaga javila na natječaj, koji je sam Grad Umag objavio i koji će na kraju tvrtka KOMUNELA d.o.o. i dobiti.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Goran SLavujević obnaša dužnost predsjednika Uprave trgovačkog društva KOMUNELA d.o.o. od od 25. prosinca 2021.g. slijedom čega je isti dužan postupati sukladno odredbama ZSSI-a.

Povjerenstvo je izvršilo uvid u Javni natječaj za dodjelu dozvola na pomorskom dobru na području Grada Umaga-Umago koji je raspisao Grad Umag. U navedenom natječaju navodi se kako pravo podnošenja ponude imaju sve fizičke osobe državljani Republike Hrvatske i državljani članica Europske unije kao i sve pravne osobe koje imaju registrirano sjednište u Republici Hrvatskoj odnosno u nekoj od država članica Europske unije.

Uvidom u registar Trgovačkog suda u Pazinu utvrđeno je da je pod brojem MBS: 040041469 upisano trgovačko društvo KOMUNELA d.o.o. sa sjedištem u Gradu Umagu.

Povjerenstvo ističe kako je čl. 2. ZSSI-a propisano da u obnašanju javne dužnosti obveznici ne smiju svoj privatni interes stavljati ispred javnog interesa. Isto tako, propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

U konkretnom slučaju činjenica prijave trgovačkog društva KOMUNELA d.o.o. na javni natječaj za dodjelu dozvola na pomorskom dobru u Gradu Umagu ne bi predstavljala privatni interes obveznika Gorana Slavujevića kao člana Uprave navedenog trgovačkog društva.

Trgovačko društvo u vlasništvu Grada Umaga može pod jednakim uvjetima kao i ostali poslovni subjekti u vlasništvu trećih osoba sudjelovati u javnim natječajima koje provodi Grad Umag.

Slijedom navedenog, Povjerenstvo u postupanju obveznika nije utvrdilo činjenice koje bi upućivale na moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Goran Slavujević, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana